Praag-webwerf kan dalk sluitGoogle se besluit om nie meer advertenisies na die Afrikaanse aktiviste-webwerf, Praag, te kanaliseer nie, kan tot die webwerf se sluiting lei, het Rapport Sondag berig. Dan Roodt, regse aktivis, het glo gesê die Pro-Afrikaanse Aksiegroep (Praag) het duisende rand verdien uit advertensies op die webwerf, en sal nie daarsonder kan klaarkom nie. Webwerfeienaars verdien ‘n klein bedrag geld vir elke klik op ‘n advertensie wat deur Google op hul webwerf geplaas word. Roodt beweer Google het gesê Afrikaans is nie ‘n erkende advertensietaal nie en hy kan slegs advertensies na ‘n Engelse weergawe van Praag se webwerf kanaliseer, berig Rapport verder. Roodt voer egter aan ‘n vrou wat Praag teenstaan is die rede vir die probleem. Volgens Rapport het hy beweer die vrou het ‘n “kwaadwillige en fanatiese” Facebook-groep genaamd “Speak out against the website Praag” gestig. Sy het in briewe wat sy op die sosiale netwerk gepubliseer het, Praag daarvan beskuldig dat die webwerf rassisties is en haatspraak bevorder. Sy het die brief met verskeie maatskappy gedeel en daarin beweer dat hulle die webwerf se boodskap help versprei indien hulle op die webwerf adverteer. -SAPA